สเปกเอ็มดีกรุงไทยการเมืองหนุน2คน
ประธานแบงก์กรุงไทยเผยสเปกเอ็มดีใหม่ควรขยายธุรกิจต่างประเทศ สร้างรายได้ค่าต๋ง รุกรายย่อยเอสเอ็มอี
3 ก.ย. 2555

ประธานแบงก์กรุงไทยเผยสเปกเอ็มดีใหม่ควรขยายธุรกิจต่างประเทศ สร้างรายได้ค่าต๋ง รุกรายย่อยเอสเอ็มอี
นายสถิตย์ ลิ่มพงศ์พันธุ์ ประธานกรรมการธนาคารกรุงไทย กล่าวว่า สิ่งที่ต้องการเห็นจากกรรมการผู้จัดการใหญ่ธนาคารคนใหม่ คือ ขับเคลื่อนธนาคารสู่ระดับสากล ผลักดันให้ลูกค้าได้ออกสู่ตลาดโลก ส่วนหนึ่งธนาคารต้องการขยายสาขาไปสู่ประเทศในอาเซียน โดยเฉพาะแถบอินโดจีน 
ขณะนี้ธนาคารได้ขยายธุรกิจไปยังพม่าด้วยการเปิดสำนักงานผู้แทน ขณะที่ประเทศลาวและกัมพูชานั้นมีสาขาอยู่แล้ว ส่วนเวียดนามอยู่ระหว่างขออนุญาตเปิดสาขา โดยได้รับการอนุมัติจากธนาคารแห่งประเทศไทย (ธปท.) เรียบร้อยแล้ว เหลือรอการอนุมัติจากธนาคารแห่งประเทศเวียดนามเท่านั้น
นอกจากนี้ ต้องการให้พัฒนาผลิตภัณฑ์ในกลุ่มลูกค้ารายย่อย และกลุ่มลูกค้าเอสเอ็มอีให้เข้มข้นขึ้น ต้องมองเชิงรุกไปข้างหน้า 
แหล่งข่าวจากกรรมการธนาคารกรุงไทย กล่าวว่า นายวรภัค ธันยาวงษ์ ประธานกรรมการและประธานเจ้าหน้าที่บริหาร บล.ฟินันซ่า จะเป็นคู่แข่งที่สูสีกับนายชัยภัทร ศรีวิศาลวาจา ประธานเจ้าหน้าที่บริหารและประธานกรรมการบริหาร บล.เคที ซีมิโก้ ซึ่งทั้งสองคนก็มีประวัติการทำงานที่ดีและมีผู้ใหญ่ในรัฐบาลให้การหนุนหลัง ล่าสุดนายชัยภัทรได้โอนหุ้นใน บล.เคที ซีมิโก้ ร่วม 7.38 แสนหุ้น ออกไปแล้ว